ཀོངྐུ་ན་

(གསེར་གྱི་ས)རྒྱ་གར་ལྷོ་ཕྱོགས་རྒྱ་མཚོ་ཆེན་པོའི་འགྲམ་ཀོང་ཀུ་ན་པྰུ་ར་ཟེར་བའི་ཡུལ་དེ་ཡིན་ཅིང་། 《ཐང་སན་རང་རྣམ》བྲིས་མའི་ཤོག་གྲངས༡༣༣བ༡ལས། ཀོང་ཀ་ན་པུ་རིའི་ཡུལ་དེའི་ཁོར་ཡུག་ཏུ་ལེ་དབར་ལྔ་སྟོང་ལྷག་དང་། མཁར་གྲོང་ཆེན་པོའི་མཐའ་འཁོར་དུ་ལེ་དབར་སུམ་ཅུ་ལྷག་ས་རྒྱུ་ལེགས་ཙམ་དང་། གནམ་གཤིས་དྲོད་ཤས་ཆེ་བས་འབྲུ་རིགས་གང་ཡང་འདེབས་རུང་བ། མིའི་རང་བཞིན་ཏེ་ལུས་རྩུབ་ཅིང་སྤྲོ་ཐུང་བ། སློབ་སྦྱོང་ལ་དགའ་ཞིང་ཡོན་ཏན་ཅན་ལ་བརྩི་བཀུར་ཆེ་བ། གཙུག་ལག་བརྒྱ་ལྷག་ཙམ་གྱི་ནང་དགེ་འདུན་ཁྲི་ཚོ་ལྷག་བཞུགས་ཤིང་ཐེག་པ་ཆེ་ཆུང་མཉམ་པར་སྤྱོད་པ། མུ་སྟེགས་པའི་ལྷ་ཁང་ཡང་བརྒྱ་ཕྲག་མང་པོ་ཡོད་པའི་ནང་ཕྱི་རོལ་པའི་ལྟ་བ་སྣ་ཚོགས་འཛིན་མཁན་འདྲེས་མར་གནས་པ་དང་། རྒྱལ་པོའི་ཁང་ཁྱིམ་གྱི་ཉེ་ལོགས་སུ་གཙུག་ལག་ཁང་ཆེན་པོ་ཞིག་ལ་དགེ་འདུན་སུམ་བརྒྱ་ལྷག་ཙམ་བཞུགས་པ་རྣམས་འདུལཁྲིམས་དང་ཀུན་སྤྱོད་གཙང་བར་སྐྱོང་བ་ཡོད། གཙུག་ལག་ཁང་དེའི་གཙང་ཁང་ཆེན་པོ་རྒྱ་ཁྱོན་ཁྲུ་བརྒྱ(འདོམ་ཉི་ཤུ་རྩ་ལྔ)ཙམ་ཡོད་པའི་ནང་སྟོན་པ་སངས་རྒྱས་སྐུ་གཞོན་ནུའི་སྐབས་དབུ་ལ་བཞེས་པའི་སྤྲོག་ཞུ་མཐོ་ཚད་ཁྲུ་དོ་ཙམ་ལ་རིན་པོ་ཆེའི་ཁྲ་རྒྱན་མང་པོས་བཏབ་པ་ཞིག་རིན་པོ་ཆེའི་སྒྲོམ་གྱི་ནང་དུ་བཅུག་པ་ཡོད། གྲོང་ཁྱེར་གྱི་ཉེ་འདབས་སུ་གཙང་ཁང་ཞིག་ན་གྲོ་བཞིན་སྐྱེས་སྣ་བ་བྱེ་བ་རིས་བཞེངས་པའི་ཙནྡ་ལས་གྲུབ་པའི་རྒྱལ་བ་བྱམས་པའི་སྐུ་བརྙན་ཡོདཔ་དང་། གྲོང་ཁྱེར་གྱི་བྱང་ཕྱོགས་སུ་ཤིང་ཏཱ་ལའི་ནགས་ཚལ་རྒྱ་ཁྱོན་རྒྱང་གྲགས་སུམ་ཅུ(འདོམ་ཆིག་ཁྲི་ལྔ་སྟོངཙམ་གྱིས་ཁྱབ་ནས་ཡོད་པ་སོགས་གོང་གསལ་གྱི་རྣམ་ཐར་དེར་གསལ་ཞིང་། ཡུལ་འདི་དང་མགོན་པོ་ཀླུ་སྒྲུབ་ཀྱི་བཞུགས་གནས་ལྷོ་ཕྱོགས་དཔལ་གྱི་རི་གཉིས་ཐག་ཉེ་བར་སློབ་དཔོན་ཟླ་བ་གྲགས་པས་མཛད་པའི《གསང་རྒྱུད་རྩ་རྒྱུད་ཀྱི་འགྲེལ་པ་སྒྲོན་གསལ》ལས་ཀྱང་གསུངས་སོ། 
༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་